《辘轳金井 客夜寄曼花楼》
清代·姚燮

那人归后，路迢迢、水隔更兼山隔。况我他乡，尚依人为客。

蘼芜满陌。已不是、向来浓碧。几许春光，斜阳送老，乌头啼白。

高楼梦回天已夕。记银屏掩笑，珠帐留舄。涩尽筝丝，剩苍苔粘席。

明蟾遥射。换一种、可怜愁色。要不相思，偏听断柝，又闻哀笛。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。